لیژنەی دارایی پەرلەمان هۆکارەکانی دواکەوتنی بودجە ڕووندەکاتەوە و داوا لە لایەنە سیاسیەکان دەکات گفتوگۆکەیان خێراتر بکەن، دەشڵێت، ڕێککەوتنێکی نزیک لە کۆتایی بەبێ پشکی هەرێم لەسەر بودجەکە کراوە.
لیژنەکە لە ڕاگەیەندراوێکدا دەڵێت، نامەیەکی ئاڕاستەی سەرۆکایەتی ئەنجومەنی نوێنەران کردووە لە ١٥ی ئەم مانگەدا کە تێیدا ئاماژەی بە تەواوکردنی ڕەشنووسی نیوەی کۆتایی بودجەی ٢٠٢١ کردووە، بێجگە لە پابەندبوونەکانی هەرێمی کوردستان کە وردەکاریەکانی لە مادەی ١١ی پڕۆژە یاساکەدا هاتووە.
دەشڵێت، لەگەڵ کوتلە سیاسییەکانی پەرلەمان کۆبوونەتەوە بۆ ئەوەی بۆچوونەکان کۆبکەنەوە و کۆدەنگی لەسەر تەواوی دەقی ئەو ڕەشنووسە بێتەکایەوە، بەڵام تا ئێستا چاوەڕێی نوسخەی کۆتایی رێککەوتنەکە دەکەن لەسەر ئەو مادەیەی لەسەر هەرێم هەیە، "ئێمە بانگ لە هەموو لایەنەکان دەکەین کە وتووێژەکانیان خێراتر بکەن و بگەنە ڕێککەوتن لەسەر ئەوەی کە لە ڕەشنووسەکەدایە کە پێشکەشیان کراوە".
ی. ک